ANC-lede veg terug teen anti-korrupsiemaatreëlsFoto: ANA Verskeie hooggeplaaste openbare verteenwoordigers van die ANC veg verbete terug teen die nuwe terugstaanreël vir lede van die regerende party wat in die hof tereg staan op kriminele klagte. ‘n Nuwe refrein klink naamlik uit die geledere van die aangeklaagdes op, naamlik dat hulle eers sal terugstaan uit hul poste wanneer hulle ‘n opdrag per brief ontvang van die sekretaris-generaal van die ANC, Ace Magashule, om so te doen. In politieke kringe word aangevoer dit kan lank duur – indien dit ooit hoegenaamd gebeur – dat so ‘n brief van Magashule ontvang word, veral aangesien Magashule na alle verwagtinge self aangekla gaan word, en dan een aan homself sal moet skryf… Die hoofsweep van die ANC, Pemmy Majodina, het in reaksie gesê die nasionale uitvoerende komitee (NUK) van die ANC sal oor die komende naweek uitsluitsel gee oor hoe die terugstaanreël in praktyk toegepas sal word. Twee van die berugte politici wat weier om terug te staan, is oudminjister Bongani Bongo, wat tans op borgtog uit is in die Kaapstad-streekhof, waar hy kniediep in die pekel is op klagte dat hy die aanklaer in die parlement se Eskom-ondersoek probeer omkoop het, en ‘n stadsraadslid van Noordwes se hoofstad, Mahikeng, wat aangekla is daarvan dat hy ‘n mederaadslid van die ANC in die stadsraad se raadsaal aangerand het. In ‘n afsonderlike wending het ‘n dokter van Komani (Queenstown) in die Oos-Kaap probeer om die leier van die ANC in die Nelson Mandelabaai-streek, Andile Lungisa, met ‘n mediese nota uit die tronk te hou. Lungisa is skuldig bevind op aanklag van aanranding nadat hy tydens ‘n sitting van die stadsraad ‘n groot glasbeker op die kop van raadslid Rayno Kayser van die DA stukkend geslaan het. Dr. Kholekile Shasha het beweer mens raak soms so kwaad dat jy onwillekeurig gryp na die naaste voorwerp (byvoorbeeld ‘n glasbeker) en dan, ewe onwillekeurig, begin slaan en slaan en slaan. Omdat dit dan nou so onwillekeurig is, is jy medies ontoerekeningsvatbaar en kan jy mos nie, byvoorbeeld, tronk toe gaan nie. Die Oos-Kaapse Mediese Vereniging het Shasha se mening egter afgekeur, en Lungisa dien nou twee jaar tronkstraf uit in die Noordeinde-gevangenis in Port Elizabeth.